
<סדר היום:>
<אישור מסגרות ערבות מדינה לצורך יישום תכנית סיוע לייצוא הישראלי>
נכחו:

<חברי הוועדה:> 
משה גפני – היו"ר
מיקי לוי

אורלי לוי אבקסיס

אראל מרגלית

בצלאל סמוטריץ'

רועי פולקמן

<מוזמנים:> 
	טל רביב
	–
	רכזת ערבויות מדינה, אגף החשב הכללי, משרד האוצר

	צחי מלאך
	–
	מנכ"ל, אשרא – החברה הישראלית לביטוח יצוא בע"מ

	חזקיה ישראל
	–
	מנהל מחלקה, התאחדות התעשיינים בישראל

	שאולי כצנלסון
	–
	סמנכ"ל, מנהל חטיבת כלכלה ושירותים מקצועיים, מכון היצוא הישראלי


<ייעוץ משפטי: >
שגית אפיק
שלומית ארליך
<מנהל הוועדה:>
טמיר כהן
<רישום פרלמנטרי:>
אירית שלהבת
<אישור מסגרות ערבות מדינה לצורך יישום תכנית סיוע לייצוא הישראלי>
<היו"ר משה גפני:>
אני עובר לנושא אישור מסגרות ערבות מדינה לצורך יישום תכנית סיוע לייצוא הישראלי. מי מציג את זה? בבקשה.

<בצלאל סמוטריץ' (הבית היהודי):>
אני רוצה לפתוח בהתנצלות. חבר הכנסת גפני עצבני בגלל המפלגה שלי הבוקר. אם הוא יתעצבן עליכם, אני אשם. קחו את זה ברוח טובה. 

<היו"ר משה גפני:>
בדיוק. דעו שאני עצבני על המפלגה שלו, אבל יש לזה סיבות עומק אמיתיות. 

<טל רביב:>
אני רכזת ערבויות מדינה באגף החשב הכללי במשרד האוצר. אנחנו מבקשים את אישור הוועדה להגדיל את היקף ערבויות המדינה לביטוח סיכוני סחר חוץ באמצעות חברת "אשרא", ב-800 מיליון דולר. זה בעצם יישום השלב השני והשלישי בתוכנית תלת-שנתית שאושרה בשנת 2014 על-ידי הממשלה. המטרה היא להביא את היקף ערבויות המדינה לביטוח סיכוני סחר חוץ בישראל לאחוז דומה לזה של מדינות ה-OECD כאחוז מהתוצר.
<אראל מרגלית (המחנה הציוני):>
הייצוא ירד בשנה שעברה. נכון?
<טל רביב:>
בין היתר, באמת לאור הנתונים על ההאטה בייצוא שראינו לפני חודשיים-שלושה, שר האוצר הנחה תוכנית של חמישה צעדים להגברת הייצוא, לעידוד הייצוא. הגדלת היקף ערבויות המדינה היא בעצם כלי ליישום אותה תוכנית. 
<אראל מרגלית (המחנה הציוני):>
כמה עולה הביטוח ביחס לכמות הייצוא? מה היחס?

<טל רביב:>
נמצא כאן צחי מלאך, מנכ"ל "אשרא" שיוכל להגיד את הפרטים. 

<צחי מלאך:>
אני מנכ"ל "אשרא". אתה מתכוון לפרמיות שאנחנו גובים?
<אראל מרגלית (המחנה הציוני):>
לא. כמה זה עולה? נניח שאני מבטח לך 800 מיליון ייצוא, כמה זה עולה לי?

<צחי מלאך:>
אנחנו גובים פרמיות שהן פרמיות המינימום של ה-OECD. אנחנו לא גובים מעבר למינימום. זה בממוצע בין 1% ל-2.5% לשנה, תלוי בהיקף העסקה, בסוג המדינה, ברמת הסיכון שלה, אבל זה רמת המינימום. אנחנו לא גובים מעבר למינימום. 
<אראל מרגלית (המחנה הציוני):>
כמה למדינה עולה לבטח את זה ברמת התקציב? כמה היא צריכה לשים בצד עבור זה?

<צחי מלאך:>
זה בדיוק ערבות המדינה, שהמדינה מעמידה לטובת העניין. 

<אראל מרגלית (המחנה הציוני):>
כלומר, 80 מיליון שקל. 

<צחי מלאך:>
לא, היא מעמידה ערבות מדינה בסך 800 מיליון שקל, שזה אמור לגבות במקרה של "דיפולט", שיהיה מאיפה לשלם. זה לא עולה כסף. 
<טל רביב:>
את אותן הפרמיות ש"אשרא" גובה אנחנו רושמים בקרן חוץ-תקציבית שאמורה לשמש במקרה של "דיפולט". 

<אראל מרגלית (המחנה הציוני):>
אני רוצה להבין את הטרנסקציה הפיננסית. אני קונה ביטוח, המדינה קונה ביטוח. 
<צחי מלאך:>
לא, המדינה לא קונה ביטוח. המדינה מעמידה ביטוחים ליצואנים כדי שיוכלו לעשות עסקאות במדינות בעיקר מסוכנות ששם שוק הביטוח לא נמצא.

<אראל מרגלית (המחנה הציוני):>
איזה היקף עסקאות? לְמה אתה מגדיל, ממה לְמה?

<צחי מלאך:>
נכון להיום מסגרת ערבות המדינה היא 2.7 מיליארד דולר. אנחנו מגדילים את זה בעוד 800 מיליון דולר. זה יגיע ל-3.5 מיליארד דולר, שזה בערך 1.26% מהתמ"ג.

<אראל מרגלית (המחנה הציוני):>
כמה עולה לך תקציבית להגדיל את זה בעוד 800 מיליון דולר?

<צחי מלאך:>
זה לא עולה. זה ערבות מדינה. זה חוץ-תקציבי. 

<אורלי לוי אבקסיס (ישראל ביתנו):>
זאת אומרת, זה כסף מחולט, זה כסף שהמדינה מחלטת, שמה אותו בצד, לא משתמשת בו, צריכה להראות שהוא קיים למקרה של...

<טל רביב:>
במחלקת ערבויות המדינה באגף החשב הכללי עבור כל תוכנית ערבויות שיש לנו – זו תוכנית אחת, יש לנו תוכניות נוספות של ערבויות – אנחנו מחשבים מה היקף ה"דיפולט" הצפוי ולו אנחנו דואגים שיהיה לנו מקור תקציבי, בין אם בתקציב מדינה ובין אם בפרמיות, כמו במקרה של "אשרא". 

<אראל מרגלית (המחנה הציוני):>
ופה כמה זה?

<טל רביב:>
מה שצחי מלאך ציין קודם. 

<צחי מלאך:>
ה"דיפולט" הממוצע – תלוי. אנחנו מחשבים את תוחלת הסיכון של התיק שלנו בכמה מאות מיליוני שקלים. יש את המקור הכספי הזה לאורך השנים. נכון, בשנים האחרונות לא היה איזה "דיפולט" משמעותי. 
<אראל מרגלית (המחנה הציוני):>
יש לי עוד שאלה אחת. רבות מן החברות שמקבלות את זה הן חברות גדולות יחסית. האם יש לנו פה איזו התייחסות לחברות קטנות יותר?
<צחי מלאך:>
כן. במסגרת התוכניות של שר האוצר יש גם מוצר חדש שאנחנו משיקים, שזה ערבות שלנו לבנקים. זה מיועד בעיקר לעסקים קטנים ובינוניים שמייצאים עד לסכום של 50 מיליון דולר בשנה, כאשר ההון המרכזי הוא שאנחנו ניתן את הביטחונות לבנקים במקום היצואנים ונשחרר להם מזומן כדי לעשות פעילות. 

<אראל מרגלית (המחנה הציוני):>
אני בעד. 

<אורלי לוי אבקסיס (ישראל ביתנו):>
אני בעד. 

<שגית אפיק:>
רק שאלה קטנה. לא ביקשתם לקבוע תקופה. לפי החוק זה שנתיים. זה מה שאתם מבקשים?

<טל רביב:>
הפוליסות של "אשרא" הן כמובן ליותר משנתיים. התוקף של אישור ועדת הכספים הוא לשנתיים.

<שגית אפיק:>
כלומר, תבואו אלינו בעוד שנתיים אם תרצו להאריך או להוסיף או דבר אחר. 

<בצלאל סמוטריץ' (הבית היהודי):>
למה זה נכון? מה מיוחד בשנתיים?

<אורלי לוי אבקסיס (ישראל ביתנו):>
אתם מעריכים את הסיכון ב-2%?

<צחי מלאך:>
תלוי באיזו מדינה. בין אחוז ל-2.5% לשנה.

<בצלאל סמוטריץ' (הבית היהודי):>
למה נכון לאשר לשנתיים בכל פעם?
<היו"ר משה גפני:>
בגלל שלֵך תדע מה מתפתח. אני חושב שזה זמן סביר. שיבואו להגיד מה קורה שם. 
<בצלאל סמוטריץ' (הבית היהודי):>
כלומר, לא שיש משהו מיוחד בקביעת השנתיים הללו. 

<היו"ר משה גפני:>
לא. כך תמיד. 

<בצלאל סמוטריץ' (הבית היהודי):>
החוק מאפשר להאריך לשנתיים בכל פעם?

<היו"ר משה גפני:>
כן. אפשר לאשר לשנה, אם יש לכך סיבה. 

<שגית אפיק:>
הוועדה רשאית לאשר לתקופה פחותה משנתיים. 
<היו"ר משה גפני:>
יש הערות נוספות?

<שאולי כצנלסון:>
אני סמנכ"ל כלכלה ושירותים מקצועיים במכון הייצוא הישראלי. אם יורשה לי פה לדבר גם בשם היצואנים. הנושא של ערבויות ומימון הוא אחד הנושאים החשובים והקריטיים בחסמים שעומדים בפני יצואנים. עשינו לאחרונה עבודה גדולה, בוודאי גם העברנו העתק ליושב-ראש ועדת הכספים, על כל נושא החסמים והקשיים שיש כרגע בייצוא. נושא הערבויות בהחלט נמצא כאחד הנושאים. אנחנו תומכים מאוד בצעד הזה. אנחנו חושבים שגם יש מקום להיכנס לתהליכי אישור הערבויות, אבל זה נושא אחר שאני חושב שאין צורך לדון בו כרגע. בכל אופן, לגופו של עניין, אנחנו תומכים מאוד ומבקשים שהוועדה תאשר. 

<היו"ר משה גפני:>
תודה רבה. מי בעד אישור מסגרת ערבות מדינה לצורך יישום תוכנית סיוע לייצוא הישראלי? מי  נגד? מי נמנע?
הצבעה

בעד – 5
נגד – אין 

נמנעים – אין

הבקשה לאישור מסגרת ערבות מדינה לצורך יישום תוכנית סיוע לייצוא הישראלי, נתקבלה.  

<היו"ר משה גפני:>
אין נמנעים ואין מתנגדים. הבקשה לאישור הערבות נתקבלה. שיהיה לכם בהצלחה. צריך להגביר את הייצוא. מצבנו לא מרנין. 

תודה רבה. הישיבה נעולה. 

<הישיבה ננעלה בשעה 12:55.>

